فرانسادا پرزیدنت سئچیمینده موستقیل نامیزد امانوئل مکرون حاقیندا ساوجیلیق اؤن سوروشدورما باشلاتدی.
BFM تلویزیون کانا‌لی، وکیل‌لرین، مکرونون ایقتیصاد ناظیری اولا‌راق وظیفه ائتدیگی دؤورده لاس وگاسدا تشکیل ائدیلن و خرج‌لرینی ناظیرلیگین اؤده‌دیگی فعالیتین تشکیلاتی‌نین، مناقصه‌یه چیخاریلما‌دان بیر شیرکته وئریلدیگی سببیله، "ایلتیماس" شبهه‌سیله سوروشدورما باشلادیلدیغینی ائشیتدیردی.
تلویزیون کانا‌لی، سوروشدورمانین بیرباشا موستقیل نامیزد مکرونو هدف ائتممه‌سینه باخمایا‌راق، مسئول اولدوغو ناظیرلیگین ایلگیلی دایره‌سی‌نین سهوی اوزون‌دن پرزیدنت‌لیک سئچیم کامپانیاسیندا باشی‌نین آغرییابیله‌جگی آچیقلاماسینی ائتدی.
فرانسیز فیرما‌لارین یورد دیشینداکی تقدیماتی اوچون کئچن ایل ژانویه آییندا تشکیل ائدیلن و مکرونون دانیشماچی اولا‌راق دعوت ائدیلدیگی تکنولوژی سرگی‌سی اوچون ناظیرلیگین بودجه‌سین‌دن تخمینن 400 مین آورو گلمزدی.
فرانسادا پرزیدنتلیک سئچیمینده مرکز ساغین نامیزدی فرانسوا فیلون و آشیری ساغین نامیزدی مارین لو پن‌ه ده سوروشدورما آچیلمیشدی.
میلی مالی جینایت‌لر پروکورورلوغو، حیات یولداشی و ایکی اوشاغینی هئچ ایشدن "مصلحتچی" صیفتیله دولت‌دن حقوق آلدیرماقلا "اجتماعی فوندلاری‌نین سوی-ایستیفاده" اتهامی ایله سوروشدورما آچدیغی فیلونا ادعا آچیلماسینی قرارلاشدیرمیشدی.
پاریس ساوجیلیغی، مارین لو پن حاقیندا سوی-ایستیفاده ادعاسی آچارکن، آشیری ساغچی لیدر 3 مارس‌دا پروکورورلوغا ایفاده وئرمه‌یه گئتمگی "توخونولمازلیغینی" سبب گؤستره‌رک رد ائتدی.
لو پن‌ین قورومانلیغی ائدن تیرری لگیر و آشیری ساغچی لیدرین یاخین یولداشی کاترین گریستین آوروپا پارلامنتینده مصلحتچی هیاتینده گؤستریله‌رک، گئرچکده پارتی آدینا ایشلدیلمه‌لری اوزون‌دن هم فرانسادا، هم ده آوروپا پارلامنتینده سوروشدورما آچیلمیشدی.
سورغولار، آوریل آییندا کئچیریله‌جک پرزیدنت سئچیمی‌نین بیرینجی دؤورونو لو پن و مکرونون ایلک ایکی سیرادا بیتیرجگینی اورتایا قویور.
